Универзитет у Нишу

Филозофски факултет

**Наставно-научном Већу**

На седници Наставно-научног Већа Факултета од 11. октобра 2017. године, а на основу одлуке број 311/1-5-2-01, именован сам за рецензента рукописа проф. др Виолете Стојичић и доц. др Душана Стаменковића са Департманa за англистику Филозофског факултета у Нишу. У складу са том одлуком, подносим Већу следећу

**РЕЦЕНЗИЈУ**

рукописа  *A Practical Lexicology for EFL Students*,

аутора Виолете Стојичић и Душана Стаменковића

Рукопис приручника *A Practical Lexicology for EFL Students* др Виолете Стојичић и Душана Стаменковића, чији је првобитни назив био *The Basics оf Lexicology with Exercises for EFL Students*,састоји се од 117 страна текста A4 формата неприпремљеног за штампу, укључујући и библиографију. Текст је писан на енглеском језику и подељен је у следеће одељке:

Contents

Foreword

I Lexicology and Related Linguistic Fields

II Lexemes and Lexis

III Lexical Meaning

IV Lexical Relations

References

У првом одељку под називом „Lexicology and Related Linguistic Fields“ (стр. 6-35) аутори доносе опште одређење дотичне уже области проучавања језика, представљајући дефиниције појмова као што су *лексикологија, етимологија, терминологија* и *лексикографија*. У оквиру сваког од четири пододељка представљене су базичне карактеристике концепата који су у основи науке о речима, при чему је сваки пропраћен са адекватним бројем и врстом практичних питања и задатака.

Друго поглавље „Lexemes and Lexis“ (стр. 37-47) садржи осврт на појмове *лексеме* и осталих који су по смислу и значају у вези са овом јединицом језичке организације, као што су реч и врсте речи. Осим тога, аутори указују на извесне фонолошке, ортографске и семантичке особености ових лигвистичких термина. Значајан део овог поглавља чини преглед и класификација различитих врста именица и глагола разврстаних према њиховим појединостима значења, како лексичког, тако и граматичког. Аутори су осмислили низ од петнаест вежбања којима се сваком од поменутих аспеката теоријских поставки посвећује примерена пажња и који имају за циљ да помогну студентима у достизању употребљивих општих знања и вештина када је коришћење лексике енглеског језика у питању.

Трећи и највећи део рукописа, назван „Lexical Meaning“ (стр. 49-88), како му и име каже бави се значењем које се може разликовати код лексема, од *референцијалног*, преко *денотативног* и *конотативног*. Осим детаљних инструкција за препознавање ових аспеката значења, текст је обилато илустрован аутентичним примерима из енглеског језика који пружају солидну потпору разумевању материјала. Други пододељак о полисемији, трећи о менталном лексикону, као и остала која се тичу метафоре, метоније и прототипова у оптималној мери упознају студенте са веома значајним импликацијама које значење може да има на лексичком нивоу, као и како и у којој мери су ови појмови везани за успешно савладавање вокабулара приликом учења енглеског језика.

У четвртом и последњем сегменту уџбеника „Lexical Relations“ (стр. 90-113) обрађени су они семантички аспекти лексикологије који доводе у везу различите лексичке јединице једног језика. Почевши од *семантичких поља* и скупова којима се групишу лексеме по вези у значењским специфичностима, преко односа према значењу, или „sense relations“, као што су *синонимија*, *антонимија* и *хомонимија*, читаоци имају прилике да са још једног становишта стекну увид у структуралне карактеристике лексикона енглеског језика. Нарочито добро је припремљем део о колокацијама као једног од кључних захтева за успешно савладавање било ког страног језика. Путем бројних задатака и питања пружена је прилика свим заинтересованима да увежбају састављање и растављање одређених компоненти лексикона, чиме се додатно стиче висок степен обучености и компетенције у погледу разумевања, усвајања и употребе лексичких јединица.

Списак литературе „References“ (стр. 114-117), који уједно представља и препоруку аутора за даља проучавања појмова изложених у рукопису, састоји се од 47 наслова из области лексикологије, лексикографије и лексичке семантике, али и нешто општијих лингвистичких студија. Списак закључује 8 стандардних речника енглеског језика који су помињани у тексту.

Овај уџбеник, писан сажетим и прецизним академским стилом, је намењен пре свега студентима енглеског језика као страног који би на основу њега требало да се упознају са базичним достигнућима лексикологије као науке о језику која се односи на значење лексема и омогући им да адекватна знања савладају и употпуне одговарајућим практичним активностима у виду задатака, питања и проблема за решавање, како у оквиру индивидуалног, тако и групног рада. С обзиром на то да је уџбеничка литература из ове области која се тиче страног језика релативно ретка, овај рукопис тим пре завређује да се учини доступним ширем аудиторијуму.

Посебну вредност рукописа чини део који се односи на вежбање, те проверу знања и разумевања студената који чини готово седамдесет процената текста. Разнородни практични задаци омогућавају продубљивање знања на основу самосталног даљег ангажовања у изналажењу одговора, на пример путем консултовања шире литературе, као и активацију знања путем његове примене на конкретне и појединачне случајеве из богатог репозиторијума енглеске лексике.

Због своје тематике, приступа садржају, као и квалитета обраде, текст рукописа *A Practical Lexicology for EFL Students* у потпуности заслужује своје место међу помоћним уџбеницима за наставу енглеског језика на департманима енглеског језика, те га из поменутих разлога свесрдно и са задовољством препоручујем за публиковање.

У Нишу, 26.10.2017. године

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Владимир Ж. Јовановић

редовни професор на Департману за англистику